Diari Oficial de la Generalitat Valenciana


Sumari del DOGV 8668, del 31-10-2019 (2019/9537)

RESOLUCIÓ de 25 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 126/18-AIA Alcalà de Xivert.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8668

Data del DOGV
:   31-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9537


Data del document
:   25-09-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Alcalà de Xivert
    * impacte ambiental

RESOLUCIÓ de 25 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 126/18-AIA Alcalà de Xivert. [2019/9537]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 126/18-AIA Alcalà de Xivert.  
  
«Declaració d'impacte ambiental  
Expedient: 126-2018-AIA.  
Títol: Granja porcina d'esquer.  
Promotor: FONTSENGLAR, SL.  
Òrgan substantiu: Ajuntament d'Alcalà de Xivert.  
Localització: polígon 5, parcel·les 185, 196, 205, 364 d'Alcalà de Xivert (Castelló).  
  
Descripció del projecte  
Es pretén la construcció d'una explotació de bestiar porcí en les parcel·les 185, 196, 205 i 364 del polígon 5 a la localitat d'Alcalà de Xivert (Castelló). La superfície total de les parcel·les és 30.675 m². La capacitat de l'explotació serà de 2.499 porcs d'esquer.  
La distància del lloc on es pretén construir l'explotació respecte a altres explotacions de la mateixa espècie és superior a 1.000 m. Els nuclis urbans més pròxims són el nucli urbà d'Alcalà de Xivert (4 km) i el nucli urbà de Santa Magdalena de Pulpis (3,7 km). La qualificació urbanística del sòl on se situarà és de sòl no urbanitzable comú.  
  
Segons documentació tècnica, la parcel·la compta amb servei d'aigua potable i subministrament elèctric. Consultada la cartografia GVA, es localitza al nord de les futures naus una línia elèctrica, però no existeix constància de servei d'aigua potable en la parcel·la. No obstant això, l'aigua serà subministrada per l'empresa concessionària d'aigües de la localitat i transportada a la granja per mitjà de cisternes.  
Quant a l'activitat que cal realitzar-hi, la documentació tècnica indica que es tracta d'una activitat que consisteix en l'engreixament de bestiar porcí. El procés de cria comença amb l'arribada de xicotets garrins de 12 a 18 kg de pes. Es realitza l'engreixament d'aquests alimentant-los amb pinso durant quatre o cinc mesos. L'eixida de la granja es produirà quan aquests aconseguisquen aproximadament els 100 kg.  
Una vegada finalitzat el cicle de producció es realitza un buit sanitari d'un mes en què es duen a terme tasques de neteja i desinfecció, i abans d'iniciar un nou cicle productiu.  
Aquest sistema d'explotació permet realitzar aproximadament 2,5 cicles d'engreixament anuals. Per tant, la producció màxima anual serà de 6.247 animals.  
Per a realitzar l'activitat es construiran dues naus de 14 x 78 m (1.092 m²) i un local tècnic de 14 x 8 (112 m²). Amb això, es tindrà un percentatge d'ocupació de la parcel·la de 7,48 %.  
Les naus comptaran amb paviment de formigó armat. A les zones en les quals se situen els canals de dejeccions, el sòl consistirà en un enreixat conformat mitjançant plaques ranurades de formigó prefabricat per a permetre el pas de les dejeccions líquides.  
Durant el procés d'engreixament, s'estima un consum de més o menys 225 kg de pinso per animal i un consum total d'aigua de 750 litres per animal, calculant un consum anual de 4.401,4 m³ (consum dels animals i aigua de neteja).  
Atés el Reial decret 324/2000, d'ordenació de les explotacions porcines, en l'explotació es produirà un volum de purí de 5.385,35 m³ anuals. Així mateix, segons aquest reial decret, el nitrogen generat serà de 7,25 kg/plaça/any.  
Una vegada finalitzat el cicle d'engreixament dels animals es procedirà al buidatge dels canals que contenen els purins mitjançant una cisterna extractora, que s'utilitzaran per a l'adobat de parcel·les agrícoles.  
En l'explotació es produiran residus dels tractaments veterinaris dels animals que seran gestionats per gestor autoritzat. Aquests residus seran dipositats en contenidors tancats.  
Els cadàvers d'animals seran retirats a través de l'associació d'usuaris de casetes de cadàvers de ramat no boví; per aquest motiu, el promotor dipositarà els animals en el punt de recollida de Torreblanca.  
  
  
Tramitació administrativa  
El 15 d'octubre de 2018 té entrada en el Servei d'Avaluació d'Impacte Ambiental un expedient a l'efecte d'iniciar el procediment d'avaluació d'impacte ambiental.  
L'expedient es va sotmetre a informació pública en el tauler d'edictes de l'ajuntament i en el web durant trenta dies hàbils i es va notificar als veïns adjacents. Durant el període d'informació pública no es van produir al·legacions.  
L'expedient inclou un informe sanitari favorable de 25 de setembre de 2018 i autorització de prospecció arqueològica de 15 de juny de 2018, de la direcció territorial de la Conselleria d'Educació, Investigació, Cultura i Esport.  
El 14 de gener de 2019 es comunica al promotor del projecte i a l'òrgan substantiu la necessitat d'esmenar l'expedient (modificació del pla de gestió de purins amb la finalitat d'adaptar-lo a l'Ordre 10/2018, de 27 de febrer, de la Conselleria d'Agricultura, Medi Ambient, Canvi Climàtic i Desenvolupament Rural, sobre la utilització de matèries fertilitzants nitrogenades en les explotacions agràries de la Comunitat Valenciana, justificar la disponibilitat de l'aigua, aportar l'informe regulat en l'article 11 de la Llei 4/1998, del patrimoni cultural valencià, realització del tràmit d'informació pública, d'acord amb l'article 36 de la Llei 21/2013, d'avaluació ambiental, una vegada modificat el projecte.  
  
L'1 de febrer de 2019 es rep documentació addicional al projecte (modificació del pla de gestió de purins).  
El 22 de febrer de 2019, el Servei d'Avaluació d'Impacte Ambiental requereix a l'Ajuntament d'Alcalà de Xivert la realització del tràmit d'informació pública en diari o butlletí oficial per un període mínim de 30 dies.  
El 22 de febrer de 2019 es requereix al promotor del projecte la justificació i origen de l'aigua a emprar en l'explotació i l'informe regulat en l'article 11 de la Llei 4/1998, del patrimoni cultural valencià.  
  
El 21 de març de 2019 es rep en el Servei d'Avaluació d'Impacte Ambiental un certificat de l'empresa subministradora d'aigua, un informe de la direcció territorial de Patrimoni, un certificat d'absència d'al·legacions en el tràmit d'exposició de la modificació del projecte i de l'estudi d'impacte ambiental en el tauler d'anuncis (seu electrònica) per un període de 38 dies, des del 4 de febrer fins al 15 de març de 2019.  
  
El 12 d'abril de 2019 es requereix a l'Ajuntament d'Alcalà de Xivert la realització del tràmit d'informació pública, d'acord amb la legislació vigent en matèria d'avaluació d'impacte ambiental.  
El dia 29 de maig de 2019 es rep en el Servei d'Avaluació d'Impacte Ambiental un projecte de prospecció arqueològica per a memòria d'impacte patrimonial i justificació de realització del tràmit d'informació pública en el Butlletí Oficial de la Província de 4 de maig de 2019. Segons un certificat expedit per l'Ajuntament d'Alcalà de Xivert, durant el període d'informació pública no es van produir al·legacions.  
  
L'expedient conté:  
- Informe de l'Ajuntament d'Alcalà de Xivert, de 26 de setembre de 2018, en el qual es valora la incidència de l'activitat sobre matèries de competència municipal i s'indica, entre d'altres, que ?consta acreditada la compatibilitat urbanística- i ?consta en l'expedient informe favorable de la Conselleria d'Agricultura de data de 7 de maig de 2018?.  
  
- Certificat (2n) de Secretaria ajustat als requisits de la Llei 21/2013, en el qual s'aclareix que es van exposar a informació pública el projecte de llicència ambiental, estudi d'impacte ambiental i estudi d'integració paisatgística.  
- Memòria d'afecció patrimonial i còpia de la seua remissió a l'òrgan competent en patrimoni cultural a l'efecte de l'obtenció de l'informe regulat en l'article 11 de la Llei 4/1998, del patrimoni cultural valencià.  
La documentació tècnica incorpora:  
- Informe de 7 de maig de 2018 en compliment de la Llei 5/2014, d'ordenació de territori, urbanisme i paisatge, del qual s'extrau el següent:  
?Sobre la base del que s'estableix en el Reial decret 324/2000, totes les instal·lacions de l'explotació hauran de disposar-se en les parcel·les, de manera que complisquen la distància mínima de 100 m respecte al ferrocarril?.  
?La distància des del lloc on el sol·licitant pretén construir l'explotació de bestiar porcí (porcs d'esquer) respecte a altres explotacions de la mateixa espècie és superior a 1.000 metres i respecte al nucli urbà és superior a 1.000 m, la qual cosa està d'acord amb la normativa de distàncies establides en el Reial decret 324/2000, d'ordenació d'explotacions porcines i la Llei de ramaderia de la Comunitat Valenciana.-  
  
L'informe conclou favorable, excepte si continua en vigor l'expedient d'explotació porcina en el polígon 5, parcel·les 152 i 156.  
Sobre aquest tema cal indicar que consultades les ortofotos de l'any 2018, en les parcel·les indicades no s'adverteix la presència de cap explotació porcina ni existeixen antecedents d'expedient d'avaluació d'impacte ambiental pel tràmit ordinari en la base de dades del Servei d'Avaluació d'Impacte Ambiental. En tot cas quedarà condicionada l'aprovació del projecte a la justificació que no existeix expedient en vigor.  
- Certificat de compatibilitat urbanística de 16 d'abril de 2018, en el qual conclou que l'ús que es pretén és compatible amb el pla general d'ordenació urbana, pel que es considera que la instal·lació de l'activitat sol·licitada és urbanísticament compatible d'acord amb l'article 202 de la LOTUP.  
- Compromís de transport d'aigua potable per empresa transportista.  
- Compromís de retirada de cadàvers de l'explotació per l'associació d'usuaris de casetes de Castelló.  
- Contracte de retirada de residus ramaders per gestor autoritzat.  
  
Afeccions legals  
La granja se situarà en sòl no urbanitzable comú situat aproximadament a 1,5 km dels espais naturals LIC i ZEPA serra d'Irta, Parc Natural de la Serra d'Irta, PRUG serra d'Irta i 900 metres del PORN de la serra d'Irta.  
  
Consideracions ambientals  
Es realitza un resum de la identificació, valoració d'impactes i mesures preventives proposades en l'estudi d'impacte ambiental en el qual s'inclou el programa de vigilància ambiental.  
1. Identificació i valoració d'impactes  
- Atmosfera: durant la fase de construcció es produirà un augment de la pols en l'atmosfera en el desbrossament del terreny i la seua preparació per a la construcció de les naus. L'efecte serà temporal i reversible.  
Es produirà un augment dels nivells sonors a causa del trànsit de la maquinària. L'impacte serà temporal, localitzat i reversible.  
Durant la fase de funcionament es produirà augment del nivell de sorolls a causa de la presència dels animals. S'espera una generació de soroll en període diürn de 75 db, mentre que durant la nit s'espera un nivell de 65 dB. El funcionament dels automatismes de l'explotació generaran uns nivells de soroll de 50-55 dB. La neteja de les naus generarà uns nivells de soroll de 80 dB.  
A causa de la distància de nuclis habitats amb la granja no s'esperen impactes directes sobre la població.  
L'activitat generarà emissions a l'atmosfera produint contaminació i augment de l'efecte d'hivernacle. Les principals substàncies que s'emetran seran amoníac i òxid nitrós. Les emissions d'aquests productes s'originen en el procés de descomposició dels purins. L'impacte es valora com a moderat.  
Un altre efecte produït per l'activitat és la generació d'olors. L'impacte es valora com a moderat i reversible.  
- Aigua: durant la fase d'obres, a causa del trànsit de maquinària poden produir-se abocaments accidentals. Tenint en compte l'aspecte temporal d'aquest trànsit, l'impacte es considera inexistent.  
- Medi biòtic: no es considera l'existència d'impacte directe sobre vegetació forestal. En les parcel·les afectades per la realització de les naus es troba vegetació cultivada de secà, per la qual cosa l'impacte es considera mínim i localitzat.  
- Sòl: l'execució de les naus produirà una ocupació permanent del sòl. Un altre impacte que pot produir-se és la contaminació del sòl a causa de possibles filtracions des de les fosses de purins. Aquest impacte pot previndre's amb una adequada construcció de les fosses i amb mesures de vigilància i control.  
En l'aplicació de purins en camp pot donar-se una afecció al sòl. Amb el compliment del pla de gestió proposat es minimitzarà el possible impacte.  
L'impacte global sobre el sòl es valora com a localitzat i compatible.  
  
- Hidrologia: la gestió del purí no produirà cap mena de contaminació si acompleix el pla de gestió dissenyat. L'impacte es valora com a nul.  
- Paisatge: la construcció de les naus comportarà una modificació visual del paisatge i suposarà un augment del seu grau d'antropització.  
Pel fet que es tracta d'una activitat molt localitzada, la conca visual no serà afectada. D'altra banda, l'explotació se situarà prop de vies de comunicació. A causa de la presència de cultius arbrats en els voltants de l'explotació que facilitaran l'ocultació de les vistes, l'impacte es valora com a localitzat i moderat.  
- Mitjà socioeconòmic: l'explotació produirà efectes positius sobre l'activitat i l'ocupació rural.  
- Patrimoni cultural: realitzada la prospecció arqueològica i redactada la memòria d'impacte patrimonial, no s'han documentat troballes arqueològiques, etnològiques o arquitectòniques en les parcel·les objecte del projecte ni en cap de les parcel·les adjacents. Quant a les troballes paleontològiques, la zona d'obres està dins de zona amb poca probabilitat d'aparició de restes.  
- Riscos: s'analitza el risc de contaminació a causa d'un funcionament anormal. Aquest risc es considera d'escassa probabilitat pel fet que existeix suficient capacitat d'emmagatzematge en fossats interiors per això no és previsible el seu desbordament. Durant el transport dels purins a les parcel·les agrícoles pot produir-se un abocament al medi. El volum transportat en cada cisterna (6.000 litres) no originaria cap impacte irreversible.  
Respecte a altres riscos com el d'inundabilitat, s'ha comprovat que l'explotació no se situa en zona inundable segons la cartografia del MAGRAMA de zones inundables ni en zona cartografiada de flux preferent. Consultada la cartografia del PATRICOVA, no existeix risc en l'àrea d'execució del projecte.  
2. Establiment de mesures protectores i correctores  
Es destaquen les següents:  
- Fase d'obres: no es faran tasques de manteniment de vehicles en la parcel·la amb la finalitat d'evitar abocaments.  
Amb la finalitat d'evitar excés d'emissions de pols, es procedirà al regat de les superfícies afectades.  
- Patrimoni cultural: en cas d'aparició de restes arqueològiques, etnològiques, o paleontològiques, es paralitzaran les obres i es comunicarà la seua aparició a l'òrgan competent.  
- Residus: es reduirà la producció de residus en la fase d'elecció dels materials, se separaran els diferents tipus de residus per a facilitar el seu reciclatge.  
- Emissions i contaminació de sòl, aigua i emissions a l'atmosfera: es reduirà la producció de nitrogen i fòsfor en el fem mitjançant l'ús de pinsos; aquests contenen una quantitat de proteïna bruta adaptada a l'estadi fisiològic dels animals. Aquesta mesura juntament amb la utilització de productes enzimàtics que milloren la digestibilitat de la proteïna tindrà com a resultat una reducció del nitrogen generat en un 12 % i d'un 5-10 % de fòsfor.  
Amb la finalitat de reduir les emissions d'amoníac s'evitarà el contacte dels purins amb l'aire. Per a això s'empraran materials que afavorisquen el drenatge de les dejeccions als fossats i, a més, es dotaran les naus de pendents adequats per a procurar una retirada el més freqüent possible de purins de l'interior dels fossats i dels fossats cap als canals. Amb aquestes mesures poden reduir-se les emissions d'amoníac i metà en un percentatge superior al 30 %.  
Per a evitar que el purí emmagatzemat puga ser origen de contaminació a sòl i aigües subterrànies, els canals que contindran les dejeccions es construiran a base de formigó armat amb additius hidrofugants.  
  
- Consum d'aigua: la reducció del consum d'aigua mitjançant l'ús d'abeuradors tipus tetina amb recuperador d'aigua permeten un estalvi d'aigua i una reducció de volum de purí generat. S'espera una reducció del consum d'aigua del 24 % respecte a l'ús d'abeuradors de xumet. Altres mesures que s'empraran per a evitar consums no previstos d'aigua serà la revisió periòdica de les instal·lacions per a previndre possibles fuites d'aigua, i la realització de la neteja de les naus amb aigua a pressió.  
- Contaminació de pluvials: les naus comptaran amb canaletes que recolliran les pluvials i les conduiran cap als límits de la parcel·la. Al voltant de les naus es construiran voreres de formigó que permetran aïllar les naus i el sòl de la parcel·la, per tal d'evitar que les pluvials entren en contacte amb matèries que puguen contaminar-les.  
- Gestió de purins: per a evitar contaminació de sòls i aqüífers, així com la disminució de l'emissió d'amoníac a l'atmosfera, s'ha dissenyat un pla de gestió basat en el codi de bones pràctiques agràries, a més d'establir un sistema de seguiment i registre que permeta conéixer la destinació del purí, dosi i moment d'aplicació.  
S'evitarà l'aplicació del purí en zones pròximes a conduccions, curs d'aigua, sòls entollats o llocs habitats. En l'aplicació de purins en camp, l'escampat amb plat difusor i enterrat dins de les 24 hores següents aconsegueix reduir les emissions d'amoníac del 16 al 40 %.  
  
Per a gestionar el purí produït s'aporten un total de 164,5 ha d'ametler de secà i regadiu, garrofera, olivera, cultius farratgers, vinya i cítrics que s'adobaran amb els purins produïts. En el pla dissenyat està previst que es fraccionen les aportacions. Les parcel·les d'ametler i olivera s'adobaran 4 vegades a l'any; les parcel·les de garrofera, vinya, cultius farratgers i cítrics s'adobaran dues vegades a l'any.  
De manera complementària i a efectes preventius s'aporten 41,9 ha addicionals d'ametler i olivera de secà, cereal farratger i cítrics, per la qual cosa la superfície total vinculada a l'explotació serà de 206,49 ha.  
  
- Fase de desmantellament: al cessament de l'activitat es procedirà al desmantellament de les instal·lacions, edificis, maquinària mòbil. El desmantellament i demolició es realitzarà de forma que afavorisca el reciclatge dels diferents materials continguts en els residus. El terreny haurà de quedar en les mateixes condicions que abans de l'inici de l'activitat.  
  
3. Programa de vigilància ambiental  
En fase d'obres es comprovarà el bon estat de la maquinària, en finalitzar la jornada de treball s'inspeccionarà la parcel·la retirant tots els residus que hagen pogut quedar sense control.  
En la fase de funcionament es vigilaran les fosses de purins amb la finalitat de detectar fuites, es revisaran els equips d'extracció del purí, així com el bon estat de les cisternes de transport.  
Es revisaran canaletes i canonades de recollida de pluvials comprovant que evacuen correctament l'aigua. Es vigilarà la xarxa d'evacuació durant els períodes de pluges.  
Es comprovarà que tant l'exterior de les naus com l'interior es troben en condicions adequades de neteja.  
  
Consideracions de l'òrgan ambiental  
S'ha tingut en compte en l'anàlisi tècnica de l'expedient:  
1. Informació pública: s'han exposat els documents ambientals i tècnics del projecte al tràmit d'exposició pública segons legislació bàsica estatal. Les administracions públiques per la matèria del projecte, segons informe municipal, han sigut consultades amb caràcter previ a la remissió d'expedient a l'òrgan ambiental.  
En el tràmit d'informació pública, les persones afectades no han realitzat cap al·legació o aportació al projecte.  
2. Valoració d'impactes  
- Se subestimen, des d'un punt de vista preventiu, els possibles impactes que pot causar la gestió de purins en camps agrícoles. Aquesta inadequada percepció del risc que comporta la gestió dels purins pot conduir a la falta de rigor en l'aplicació de les mesures preventives i correctores, el que podria derivar en la possible generació de contaminació de sòls i aigües.  
D'altra banda, les explotacions ramaderes són font d'emissió de gasos d'efecte d'hivernacle, per la qual cosa els impactes ambientals no poden qualificar-se com a nuls, encara que s'apliquen mesures de prevenció.  
- En els documents presentats no es calcula el nitrogen excretat que, segons el Reial decret 324/2000 seria de 18.117,7 kg de nitrogen anuals. El promotor va presentar en primer lloc una superfície de cultius en els quals va aplicar el purí. A causa de les característiques d'algunes de les parcel·les presentades, així com la duplicitat en la comptabilització d'algunes d'aquestes, es va requerir una modificació del pla de gestió de purins. En aquesta modificació es van aportar noves parcel·les, així com una superfície addicional.  
Aquesta superfície addicional aportada ha de formar part de la base territorial de l'explotació, atés que les dosis d'adobat, en els cultius farratgers, han d'adaptar-se a cada tipus de cultiu. Sense aquesta superfície addicional, la superfície aportada en un primer moment podria resultar insuficient, i en aquest cas es podria generar contaminació de sòls i aigües.  
Per això, la superfície addicional aportada s'utilitzarà per a ajustar el pla d'adobat i l'adequat balanç entre nitrogen produït i consumit, sense que es produïsquen desajustaments o quantitats de nitrogen per als quals no hi haja suficient base territorial.  
- Cal indicar que tant l'explotació com les parcel·les aportades estan en zona vulnerable a la contaminació per nitrats, per la qual cosa els agricultors de les diferents explotacions han de complir el pla d'actuació de l'Ordre 10/2018.  
- Finalment i quant als riscos, es considera que els probables han sigut analitzats i no s'ha trobat cap altre de previsible que haja d'analitzar-se, a excepció del risc d'incendi per estar l'explotació a menys de 500 metres de zona forestal, risc sobre el qual s'indicaran les mesures a complir.  
  
Consideracions jurídiques  
1. El projecte examinat constitueix un dels supòsits en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén del nexe I, grup 1, de la Llei 21/2013, de 9 de desembre, d'avaluació ambiental modificada per la Llei 9/2018 i nexe I.1.h del Decret 162/1990.  
2. En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que hi són aplicables.  
3. El Decret 31/201, de 5 de juliol, del Consell, pel qual s'estableix l'estructura bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat Ambiental i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Per tot l'esmentat més amunt es resol:  
  
Primer  
Estimar acceptable, a efectes ambientals i sense perjudici de la prèvia obtenció de les autoritzacions sectorials que li siguen aplicables, sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
1. L'aprovació del projecte quedarà condicionada al fet que no es trobe en vigor l'expedient d'explotació porcina en les parcel·les 152 i 156 del polígon 5.  
2. Amb anterioritat a la llicència d'obres haurà d'haver-se emés l'informe regulat en l'article 11 de la Llei 4/1998, del patrimoni cultural valencià que ratifique les conclusions de la memòria arqueològica o, si escau, establisca mesures complementàries.  
3. Es respectarà en el transcurs de les obres les normes de seguretat en prevenció d'incendis forestals que calga observar en l'execució d'obres i treballs que es realitzen en terreny forestal o en els seus voltants segons Decret 7/2004, de 23 de gener, del Consell de la Generalitat.  
4. Quedaran vinculades a l'explotació les 206,42 ha aportades per a l'adequada gestió dels purins.  
5.a) El pla de gestió de purins es considerarà com un pla dinàmic i, per això, s'ajustarà als possibles canvis de cultius o canvis de parcel·les. La base territorial es podrà ampliar o modificar sempre que es modifique, al seu torn, el pla de gestió, modificació que haurà de quedar constància documentada, i que haurà de ser comunicada a l'òrgan substantiu i a l'òrgan ambiental.  
b) El tècnic responsable del projecte haurà d'informar el promotor del projecte sobre les condicions en les quals es realitzaran les aplicacions del purí, les limitacions establides, si escau, en les ordenances municipals, en el Reial decret 324/2000, d'ordenació de les explotacions porcines, i en l'Ordre 10/2018, de la Conselleria d'Agricultura, Medi Ambient, Canvi Climàtic i Desenvolupament Rural, sobre la utilització de matèries fertilitzants nitrogenades en les explotacions agràries de la Comunitat Valenciana.  
En cas que siguen els propietaris de les parcel·les els que distribueixen el purí en les seues explotacions, el promotor es comprometrà per escrit a comunicar de la manera que considere oportuna, almenys durant el primer any, les condicions mediambientals i agronòmiques en les quals ha d'aplicar-se el purí i se'ls recordarà les obligacions que han de complir en referència a la inclusió de les parcel·les en zona vulnerable a la contaminació per nitrats, segons el pla d'actuació de l'Ordre 10/2018.  
  
6. En el moment que siga viable, la gestió dels purins es realitzarà a través de planta de gestió.  
7. Pla de vigilància ambiental: es realitzarà el seguiment dels consums de l'explotació, especialment d'aigua. El consum mitjà d'aigua anual haurà de cenyir-se a l'especificat en el projecte. Per a això es guardaran les dades de consum anuals. Si el consum mitjà sobrepassa el que es preveu, caldrà sol·licitar un nou informe a l'empresa concessionària.  
8. Paisatge: en compliment de l'article 197 de la LOTUP, almenys, el 50 % de la superfície haurà de conservar l'ús agrari. Aquesta mesura s'emprarà com a mesura d'integració en el paisatge i es materialitzarà a través de la conservació i plantació d'arbratge agrícola la fi del qual serà ocultar la granja de les vies pròximes de comunicació.  
S'evitaran en la construcció de la granja materials que no produïsquen lluentors ni reflexos.  
9. Les condicions de la present declaració d'impacte ambiental podran modificar-se quan concórrega qualsevol de les circumstàncies previstes en l'article 44 de la Llei 21/2013, de 9 desembre, d'avaluació ambiental.  
10. Qualsevol modificació del projecte serà objecte d'avaluació ambiental quan siga un supòsit exigit per la normativa sectorial d'avaluació ambiental vigent en l'àmbit de la Comunitat Valenciana, aplicant el procediment d'avaluació d'impacte ambiental previst en aquesta.  
  
  
Segon  
La declaració d'impacte ambiental no serà objecte de cap recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
Publicar la present declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental modificada per la Llei 9/2018.  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013 modificada per la Llei 9/2018.  
  
València, 19 d'agost de 2019.- El director general de Medi Natural i d'Avaluació Ambiental (p. d., R 09.08.2019 del director general de Qualitat i Educació Ambiental; DOGV 8614, 16.08.2019): Francisco Javier Quesada Ferre.»  
  
València, 25 de setembre de 2019.- El director general de Medi Natural i d'Avaluació Ambiental (p. d., R 09.08.2019 del director general de Qualitat i Educació Ambiental; DOGV 8614, 16.08.2019): Francisco Javier Quesada Ferre.